
Zagreb, Amruševa 2/II



									  67. St-1142/16-3     
				               
U  I M E  R E P U B L I K E   H R V A T S K E

  R J E Š E NJ E 					
	
Trgovački sud u Zagrebu, po sucu Gordanu Zubaku, u stečajnom postupku u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, OIB: 85821130368, za otvaranje stečajnog postupka nad dužnikom ELEKTROPROMET d.d., Zagreb, Avenija Dubrovnik 6, OIB: 11253040204, 8. veljače 2016.,

r i j e š i o    j e 

Odbacuje se kao nedopušten prijedlog za otvaranje stečajnog postupka nad dužnikom ELEKTROPROMET d.d., Zagreb, Avenija Dubrovnik 6, OIB: 11253040204.

Obrazloženje

	
Financijska agencija, Regionalni centar Zagreb, podnijela je ovom sudu prijedlog za otvaranje stečajnog postupka nad ELEKTROPROMET d.d., Zagreb, Avenija Dubrovnik 6.

Prijedlog je podnesen na temelju čl. 110. st. 1. Stečajnog zakona („Narodne novine“ broj 71/15, dalje: SZ). Prema odredbi čl. 110. st. 1. SZ-a Financijska agencija je dužna  podnijeti prijedlog za otvaranje stečajnog postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana.

Uvidom u javno objavljene isprave na web stranici Financijske agencije, sud je utvrdio kako je Financijska agencija, u povodu dužnikovog prijedloga, rješenjem od 9. travnja 2013. otvorila nad dužnikom postupak predstečajne nagodbe. Prema odredbi čl. 442. SZ-a postupci predstečajne nagodbe pokrenuti na temelju Zakona o financijskom poslovanju i predstečajnoj nagodbi („Narodne novine“ br. 108/12, 144/12, 81/13 i 112/13, dalje ZFPPN) dovršit će se prema odredbama toga Zakona. S obzirom na to da je Financijska agencija rješenjem od 5. listopada 2015. obustavila navedeni predstečajni postupak, protiv kojeg je dužnik podnio žalbu 16. listopada 2015., potrebno je istaknuti kako je primjenom odredbe čl. 27. st. 5. ZFPPN-a propisano kako je nagodbeno vijeće Financijske agencije ovlašteno podnijeti prijedlog za pokretanje stečajnog postupka u roku 8 dana nakon izvršnosti rješenja o obustavi. Dakle, slijedom navedenog podnošenje prijedloga za pokretanje stečajnog postupka nastavlja se na postupak predstečajne nagodbe pa u tom slučaju nagodbeno vijeće Financijske agencije može podnijeti prijedlog za pokretanje stečajnog postupka tek nakon izvršnosti rješenja o obustavi. U konkretnom slučaju, podnositelj prijedloga nije dostavio rješenje o obustavi s potvrdom izvršnosti.

Nadalje, odredbom čl. 15. st. 2. SZ-a propisano je da ako je pokrenut predstečajni postupak, do njegova završetka nije dopušteno pokretanje stečajnoga postupka. Kao što je navedeno, dužnik je protiv rješenja o obustavi postupka predstečajne nagodbe podnio žalbu, tako da je sada taj postupak predstečajne nagodbe u fazi žalbenog postupka pred nadležnim drugostupanjskim tijelom. Slijedom navedenog, spomenuto rješenje o obustavi nije postalo ni izvršno ni pravomoćno, pa je zbog navedenog sud na temelju odredaba Zakona o financijskom poslovanju i predstečajnoj nagodbi i čl. 15. st. 2. SZ-a riješio kao u izreci.

U Zagrebu 8. veljače 2016.

	Sudac:
 Gordan Zubak, v.r. 


Uputa o pravnom lijeku:
Protiv ovog rješenja može se izjaviti žalba Visokom trgovačkom sudu Republike Hrvatske u roku od 8 dana, a podnosi se putem ovog suda u 2 primjerka.


Za točnost otpravka-ovlašteni službenik:
Ivana Rogić

